**Eriävä mielipite Iltakoulu ry:n vuoden 2018 syyskokouksesta**

Minä, Arttu Rintanen, jätän täten eriävän mielipiteen Iltakoulu ry:n vuoden 2018 syyskokouksessa tehdystä päätöksestä lisätä kirjaus feminismistä Iltakoulu ry:n yhdenvertaisuussuunnitelmaan.

Iltakoulu ry on politiikan tutkimuksen opiskelijoiden ainejärjestö, ja se on sääntöjensä mukaan poliittisesti sitoutumaton järjestö. Iltakoulu ry:n yhdenvertaisuussuunnitelmassa taas mainitaan, että yhdenvertaisuutta toteuttamalla järjestö luo lähtökohdat jäsenistön tasapuoliselle kohtelulle ja viihtyvyydelle ja edistää heidän sopeutumistaan yhteisöön sen tervetulleina jäseninä.

Feminismi eli naisasialiike ei ole synonyymi tasa-arvolle, vaan mielipiteitä jakava poliittinen ideologia, jota läheskään kaikki Iltakoulu ry:n jäsenet eivät kannata tai tue. Poliittisen ideologian kannattaminen on sekä Iltakoulu ry:n sääntöjen vastaista, että myös ristiriidassa yhdenvertaisuussuunnitelman kanssa; Iltakoulun ei tulisi julkisesti kannattaa mitään poliittista ideologiaa jotta kaikki voivat tuntea olonsa tervetulleeksi osaksi yhteisöä. Feminismin julkinen kannattaminen heikentää niiden jäsenten mahdollisuuksia toimia yhteisössä, jotka eivät feminismiä kannata. Tämä ei ole hyväksyttävää, sillä Iltakoulu ry on tarkoitettu kaikille politiikan tutkimuksen opiskelijoille, ei vain feministeille.

Tämän lisäksi on erikseen mainittava kokouksen ahdistavasta ilmapiiristä, jossa jäsenistö ei painostuksen ja avoimen vaalin vuoksi uskaltanut ilmaista todellista mielipidettään, sekä puuttellisesta vaalijärjestyksestä joka ei mahdollistanut suljettua lippuäänestystä. Tämä heikensi huomattavasti päätöksen legitimiteettiä.

Femininismikirjaus on Iltakoulu ry:n sääntöjen ja yhdenvertaisuussuunnitelman vastainen, heikentää oleellisesti sekä Iltakoulu ry:n mahdollisuuksia edistää kaikkien sen jäsenten asiaa ja huonontaa ainejärjestössä vallitsevaa yhteishenkeä. Tämän vuoksi jätän päätöksestä eriävän mielipiteen.

Tampereella 2.12.2018

Arttu Rintanen